題真覺僧房蘆
作者：呂祖謙
朝代：宋

paragraphs: 何人夜折苕溪雪，吹落山堂寄清絕。
夢回軒檻非人間，一岸扶疎碎殘月。
秋風索索秋意晚，葉外參差明疊巘。
頗似江南短棹歸，平沙鴈落汀洲遠。
蒼濤遶窗碧玉寒，中有漁父千古閑。
知君胸次五湖闊，波聲髣髴游杏壇。
少林之孫韵枮木，避世避人何用逐。
渭川謾復千畝多，江上由來一葦足。